《题所翁画龙》
元代·张渥

我闻真龙神变化，呼吸风云齐上下。胡为却向九渊潜，颔下骊珠光不夜。

一朝帝敕鞭雷霆，秘怪恍惚无逃形。蜿蜒千丈露头角，颠倒山岳翻沧溟。

乾坤澒洞日为黑，元气淋漓收不得。愿将点滴试天瓢，草木晴光苏下国。

龙兮龙兮汝为龙，攀之不见追无踪。何当飞空附其尾，手接鸿蒙究元始。

作者简介：淮南人，字叔厚，号贞期生。博学明经。累举落第，遂放意为诗章。工画，善白描人物，虽时贵亦罕能得之。